Hun Sen
Hun Sen er en cambodjansk politiker, der har været den altdominerende politiske skikkelse i landet siden Pol Pot-styret. Han var oprindelig medlem af Khmer Rouge, men fra 1977 kæmpede han på vietnamesernes side og blev indsat som udenrigsminister i 1979 i den vietnamesisk støttede regering.
Hun Sen blev premierminister i 1985 og sad på posten frem til valget i 1993. Da han nægtede at anerkende valgnederlaget til Norodom Sihanouk, blev der dannet en koalitionsregering under ledelse af prins Ranariddh med Hun Sen som 2. premierminister. I juli 1997 stod Hun Sen bag et kup, og siden valget i 1998 har han været premierminister i Cambodia. Han er dermed en af de længst siddende statsmænd i verden.
Han har holdt fast i magten i kraft af sin kontrol over militæret og en hård kurs over for oppositionspartier og civilsamfundet. Udenrigspolitisk har han lagt sig tæt på Kina, og han har ofte blokeret forsøg på fælles initiativer rettet mod Kina i ASEAN , især i forhold til Det Sydkinesiske Hav.
Hun Sens parti, Det Cambodianske Folkeparti, sidder efter det seneste valg i juli 2023 på 120 ud af 125 pladser i Nationalforsamlingen (Parlamentet). De fleste af de valg, Hun Sen har vundet, har været præget af rygter om valgsvindel og undertrykkelse af oppositionen. Valget i juli 2023 var ingen undtagelse. Oppositionspartierne blev nægtet at stille op.
Hun Manet, Hun Sens ældste søn, blev den 7. august 2023 udnævnt til premierminister, og han overtager dermed faderens funktioner. Hun Sen fortsætter som formand for det Cambodianske Folkeparti og beholder dermed den reelle magt.